
Τέταρτη ατομική έκθεση ζωγραφικής του Παναγιώτη Καρώνη

στην αίθουσα τέχνης «Παλίσσανδρος» στην Πάτρα
Την τέταρτη ατομική του έκθεση με τίτλο Σπουδές παρουσιάζει ο Παναγιώτης Καρώνης από Παρασκευή 7 έως Κυριακή 30 Νοεμβρίου 2014 στο φιλόξενο χώρο της γκαλερί «Παλίσσανδρος», Ερμού 8, στην Πάτρα.
Η φιλόλογος Μαίρη Σιδηρά στον κατάλογο που τυπώθηκε με την ευκαιρία της έκθεσης γράφει: «Μέσα από την κυκλωτική κίνηση του πινέλου, αιχμαλωτίζεται με σιγουριά και βία ο ανδρικός ζωγραφικός πυρήνας, γεννημένος λες από χρώμα και φως, τρυφερό λάφυρο μιας αλλόκοτης μάχης. Στο κυρίως θέμα, στην ολόσωμη δηλαδή ανδρική φιγούρα, η πινελιά γενικά ηρεμεί, με τρόπο και πάλι απροσδόκητο, καθώς ο Καρώνης συνθέτει αποσπάσματα φωτός, δουλεύοντας το σώμα με έναν αέρα απειθάρχητης, πλην φανερής, γεωμετρίας. Παρά τα πολλαπλά χρώματα, ενταγμένα σε ακανόνιστα σχήματα, η εντύπωση της ενότητας και της νηνεμίας μεταφέρει τον εικονιζόμενο πέραν του κόσμου τούτου».

Η δικηγόρος Αθανασία Δανελάτου σε κείμενό της στον κατάλογο αναφέρει μεταξύ άλλων: «Η ζωγραφική του Παναγιώτη Καρώνη εκτίθεται ως διαρκής σπουδή του βλέμματος στο αρσενικό σώμα. Ο καλλιτεχνικός ιδιό-χρονος διέρχεται από την αχλή του ροζ των μοναχικών δωματίων και των χώρων κενού, στην κοντυλιά του καθαρού χρώματος που υπογραμμίζει -και διεκδικεί- τη θέση του βλέμματός της στο φυσικό τοπίο, λούοντας στο φωτεινό κίτρινο τα σώματα που, αν και μονα-δικά, μπορούν να συναπολαμβάνουν μαζί».
Η έκθεση στη γκαλερί «Παλίσσανδρος» Ερμού 8, θα είναι ανοικτή Δευτέρα, Τετάρτη, Σάββατο 10:00-15:00 και Τρίτη, Πέμπτη, Παρασκευή 10:00-14:00 και 18:30-21:00.
Τα εγκαίνια της έκθεσης θα γίνουν την Παρασκευή 7 Νοεμβρίου 2014 στις 8.30μμ.

Χορηγός επικοινωνίας της έκθεσης είναι η Εταιρεία Κοινωνικής Δράσης και Πολιτισμού ΚΟΙΝΟ_ΤΟΠΙΑ (www.koinotopia.gr).
Ο Παναγιώτης Καρώνης γεννήθηκε στην περιοχή της Αρχαίας Μαντινείας και συγκεκριμένα στη Νεστάνη Αρκαδίας. Παρακολούθησε έναν πενταετή κύκλο μαθημάτων ζωγραφικής στο Εικαστικό Εργαστήρι του Δήμου της Πάτρας, υπό τη διεύθυνση της Κλεοπάτρας Δίγκα και με δασκάλους κατεξοχήν τον Θανάση Μακρή αλλά και τους Στάθη Ανδρουτσάκη και Ηλία Αηδονίδη.

Έχει παρουσιάσει τη δουλειά του σε ατομικές και ομαδικές εκθέσεις στην Αθήνα και την Πάτρα. Έχει εικονογραφήσει παραμύθια και έχει υπογράψει σκηνικά και κοστούμια για το θέατρο. Επιμελείται εκδόσεις και ασχολείται με τη συγγραφή βιβλίων. Κείμενά του για τον κινηματογράφο, τη μουσική και τη λογοτεχνία έχουν δημοσιευθεί σε διάφορα έντυπα και ηλεκτρονικά μέσα.

Ζει και εργάζεται στην Πάτρα. Επίσημος διαδικτυακός τόπος: www.pkaronis.gr

